Shamsuddin kulol. Shamsuddin kulol yoki Shamsiddin Kulol (?— vafoti 1360-yil, Kesh) – shayx. Sharafuddin Ali Yazdiy „Zafarnoma“ asarida bergan maʼlumotiga koʻra, Amir Taragʻoyning piri.„U qadrli shayx Shamsuddin Kulolga sidqidildan ixlos qilardi va uning muborak kabriga (ziyorat uchun) tez-tez borib turardi“, deb yozadi Ali Yazdiy.Shamsuddin kulol tasavvufda suhravardiylik tariqatiga mansub boʻlgan. Ayni paytda u xojagon tariqatiga ham hurmat bilan qaragan. Amir Temurning ham unga nisbatan ixlosi juda kuchli boʻlgan, saltanatni boshqargan chogʻlarida xam Shamsuddin kulol qabrini ziyorat qilib turgan. 1373–1374-yillarda Amir Temur Shamsuddin kulol qabri yonida bir gumbaz-maqbara qurdiradi va otasining xokini oʻsha yerga koʻchirtirib, Shamsuddin kulol qabrining qibla (gʻarb) tomoniga dafn etadi.